b'\n_START_ARTICLE_\nJennifer Capriati\n_START_SECTION_\nKarijera\n_START_PARAGRAPH_\nJennifer Capriati je ro\xc4\x91ena u New Yorku, u obitelji talijanskog podrijetla. Kada je Jenniferin teniski talent postao o\xc4\x8dit, njena obitelj se seli u Floridu kako bi trenirala po programu Jimmyja Everta, oca Chris Evert, jedne od najboljih tenisa\xc4\x8dica u povijesti. No, glavnu je ulogu u njenom razvoju imao otac Stefano Capriati. Godine 1989. Jennifer je postala najmla\xc4\x91a juniorka koja je osvojila neki Grand Slam naslov. Bilo je to u Parizu, kada je imala 13 godina i 2 mjeseca (taj rekord \xc4\x87e 1993. godine oboriti Martina Hingis kao 12-godi\xc5\xa1njakinja). Potom je osvojila juniorski US Open u pojedina\xc4\x8dnoj konkurenciji, te US Open i Wimbledon u parovima._NEWLINE_Kao profesionalna tenisa\xc4\x8dica debitira 1990. godine na turniru u Floridi. Pobijedila je \xc4\x8detiri nositeljice i probila se do finala u kojem je izgubila od Gabriele Sabatini. Tri mjeseca kasnije postaje najmla\xc4\x91a tenisa\xc4\x8dica koja je izborila polufinale Roland Garrosa. Pora\xc5\xbeena je od kasnije pobjednice Monike Sele\xc5\xa1. Svoju prvu titulu osvojila je iste godine u listopadu na turniru u San Juanu u Portoriku. Zavr\xc5\xa1ila je godinu kao svjetski broj 8._NEWLINE_Godine 1991. Capriati je izborila polufinala Wimbledona i US Opena. Postala je najmla\xc4\x91i polufinalist Wimbledona pobjediv\xc5\xa1i u \xc4\x8detvrtfinalu braniteljicu naslova Martinu Navr\xc3\xa1tilovu. Osvojila je te godine jo\xc5\xa1 dva naslova u singlu, te jedini u karijeri naslov u parovima (s Monikom Sele\xc5\xa1) na turniru u Rimu._NEWLINE_Olimpijske 1992. godine ostvarila je najve\xc4\x87i uspjeh karijere. Osvojila je zlatnu olimpijsku medalju pobijediv\xc5\xa1i u finalu Steffi Graf, zlatnu s prethodnih igara. Naredne 1993. godine, izuzev titule u Sydneyu, Capriati je imala razo\xc4\x8daravaju\xc4\x87e rezultate, da bi 1994. odigrala samo jedan me\xc4\x8d protiv Anke Huber i izgubila ga. Upala je u razne probleme u privatnom \xc5\xbeivotu, pa se na par godina povla\xc4\x8di iz tenisa._NEWLINE_Turnirima se vratila 1996. godine, ali je na sljede\xc4\x87i naslov \xc4\x8dekala pune tri godine, dok 1999. nije osvojila turnire u Strasbourgu i Quebec Cityju._NEWLINE_Godine 2001., nakon 11 godina u svijetu profesionalnog tenisa, osvojila je po prvi put naslov Grand Slam pobjednice. Prvo je na Australian Openu u finalu svladala svjetski broj 1, Martinu Hingis sa 2:0 u setovima, da bi 5 mjeseci kasnije, u finalu Roland Garrosa u vrlo neizvjesnom me\xc4\x8du bila bolja od Kim Clijsters. Te je godine u listopadu zasjela na 1. mjesto WTA liste. Naredne godine osvaja svoju tre\xc4\x87u Grand Slam titulu, uspje\xc5\xa1no obraniv\xc5\xa1i naslov pobjednice Australije._NEWLINE_Posljednji je turnir Capriati osvojila 2003. u New Havenu. Brojne su je ozljede udaljile od tenisa zbog \xc4\x8dega se 2006. prisilno umirovila. Ukupno je u karijeri osvojila 15 turnira (14 u singlu i 1 u paru).\n_START_SECTION_\nGrand Slam nastupi\n_START_PARAGRAPH_\nA = nije sudjelovala na turniru_NEWLINE_SR = broj osvojenih naslova u odnosu na broj odigranih turnira'